Ehdotus neuvoston direktiivi eläinten terveyttä koskevista vaatimuksista yhteisön sisäisessä naudansukuisten kotieläinten siemennesteen kaupassa ja tuonnissa annetun direktiivin 88/407/ETY muuttamisesta /* KOM/2002/0527 lopull. - CNS 2002/0229 */



Virallinen lehti nro 020 E , 28/01/2003 s. 0246 - 0254



Ehdotus NEUVOSTON DIREKTIIVI eläinten terveyttä koskevista vaatimuksista yhteisön sisäisessä naudansukuisten kotieläinten siemennesteen kaupassa ja tuonnissa annetun direktiivin 88/407/ETY muuttamisesta (komission esittämä) PERUSTELUT Neuvoston direktiivissä 88/407/ETY vahvistetaan yhteisön sisäiseen naudansukuisten kotieläinten siemennesteen kauppaan ja tuontiin sovellettavat eläinten terveyttä koskevat vaatimukset. Tätä direktiiviä on tarpeen muuttaa. Tämän ehdotuksen tarkoituksena on: - sallia siemennesteen varastointi muissa kuin sen keinosiemennysaseman tiloissa, jossa siemenneste on kerätty, - muuttaa uuden tieteellisen tiedon ja Maailman eläintautijärjestössä vahvistettujen uusien säännösten perusteella erityisesti naudan tarttuvaa rinotrakeiittia / tarttuvaa pustulaarista vulvovaginiittia (IBR/IPV) ja naudan virusripulia (BVD/MD) koskevia eläinten terveysvaatimuksia, joita noudatetaan tuotaessa sonneja keinosiemennysasemille, - yksinkertaistaa yhteisön tasolla yhteisön ulkopuolisten maiden keinosiemennyskeskusten hyväksymis- ja luettelointimenettelyä. Luetteloita muutetaan usein kolmannen maan toimivaltaisten viranomaisten toimittamien tietojen perusteella (osoite, nimi, uusi laitos jne.); - sen mahdollistaminen, että komissio voi komitologiamenettelyä noudattaen muuttaa direktiivin 88/407/ETY liitteitä, sillä ne sisältävät tekniset seikat keskusten hyväksymisestä ja sonnien vastaanottoedellytyksistä keskuksissa. Tällä ehdotuksella ei ole taloudellista vaikutusta yhteisön talousarvioon. 2002/0229 (CNS) Ehdotus NEUVOSTON DIREKTIIVI eläinten terveyttä koskevista vaatimuksista yhteisön sisäisessä naudansukuisten kotieläinten siemennesteen kaupassa ja tuonnissa annetun direktiivin 88/407/ETY muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen [1], [1] EYVL C [...], [...], s. [...]. ottaa huomioon Euroopan parlamentin lausunnon [2], [2] EYVL C [...], [...], s. [...]. ottaa huomioon talous- ja sosiaalikomitean lausunnon [3], [3] EYVL C [...], [...], s. [...]. ottavat huomioon alueiden komitean lausunnon [4], [4] EYVL C [...], [...], s. [...]. sekä katsoo seuraavaa: (1) Direktiivissä 88/407/ETY [5] vahvistetaan yhteisön sisäiseen naudansukuisten kotieläinten siemennesteen kauppaan ja tuontiin sovellettavat eläinten terveyttä koskevat vaatimukset. [5] EYVL L 194, 22.7.1988, s. 10. (2) Käytössä olevien uusien tieteellisten tietojen perusteella on tarpeen muuttaa erityisesti naudan tarttuvaa rinotrakeiittia / tarttuvaa pustulaarista vulvovaginiittia (IBR/IPV) ja naudan virusripulia (BVD/MD) koskevia terveysvaatimuksia, joita noudatetaan tuotaessa sonneja keinosiemennyskeskuksiin. (3) Olisi yksinkertaistettava keinosiemennysasemia koskevan luettelon laatimismenettelyä sellaisissa kolmansissa maissa, joista siemennesteen tuonti on sallittua. (4) Samoja varastointivaatimuksia olisi sovellettava kaikkiin laitoksiin riippumatta siitä, onko laitos tuotantoyksikön osakas vaiko ei. (5) Koska tämän direktiivin täytäntöönpanon edellyttämät toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY 2 artiklassa tarkoitettuja laajakantoisia toimenpiteitä, ne olisi hyväksyttävä kyseisen päätöksen 5 artiklassa säädettyä sääntelymenettelyä noudattaen, ON ANTANUT TÄMÄN DIREKTIIVIN: 1 artikla Muutetaan direktiivi 88/407/ETY seuraavasti: 1. Korvataan 2 artiklassa oleva b alakohta seuraavasti: "b) "keinosiemennysasemalla" jäsenvaltion tai kolmannen maan alueella sijaitsevaa, virallisesti hyväksyttyä ja valvottua laitosta, joka tuottaa ja jossa varastoidaan siemennestettä keinosiemennystarkoituksiin; "siemennesteen varastointiasemalla" jäsenvaltion tai kolmannen maan alueella sijaitsevaa, virallisesti hyväksyttyä ja valvottua laitosta, jossa siemennestettä varastoidaan keinosiemennystarkoituksiin." 2. Korvataan 3 artiklan a kohta seuraavasti: "a) siemenneste on kerätty, käsitelty ja/tai varastoitu 5 artiklan 1 kohdan mukaisesti hyväksytyllä asemalla tai asemilla." 3. Poistetaan 4 artiklan 1 kohta ja 4 artiklan 2 kohta. 4. Korvataan 5 artiklassa, 9 artiklan 2 kohdassa ja 9 artiklan 3 kohdassa viittaukset "keinosiemennysasemaan (-asemiin)" viittauksilla "keinosiemennysasemaan (-asemiin) tai siemennesteen varastointiasemaan (-asemiin)". 5. Korvataan 9 artiklan 1 kohta seuraavasti: "1. Komissio vahvistaa luettelot keinosiemennysasemista ja siemennesteen varastointiasemista, joista jäsenvaltiot voivat sallia kolmansista maista peräisin olevan siemennesteen tuonnin. Komissio ilmoittaa jäsenvaltioille kyseisien kolmansien maiden tekemistä asemaluettelojen muutosehdotuksista. Jäsenvaltioilla on ehdotettujen muutosten vastaanottamisesta alkaen kymmenen työpäivää aikaa lähettää kirjalliset huomautuksensa komissiolle. Jos jäsenvaltiot eivät esitä huomautuksia kolmannessa alakohdassa vahvistetussa määräajassa, jäsenvaltioiden katsotaan hyväksyneen muutokset, ja tuonti näistä asemista sallitaan, kun komissio ilmoittaa jäsenvaltioiden ja kyseisen kolmannen maan toimivaltaisille viranomaisille, että muutokset julkaistaan komission www-sivustossa. Jos yksikin jäsenvaltio esittää kirjallisia huomautuksia, komissio tiedottaa niistä jäsenvaltioille ja vie asian elintarvikeketjua ja eläinten terveyttä käsittelevän pysyvän komitean seuraavaan kokoukseen asian päättämiseksi 18 artiklassa tarkoitettua menettelyä noudattaen." 6. Korvataan 17 artikla seuraavasti: "Tämän direktiivin liitteitä muutetaan erityisesti niiden mukauttamiseksi tekniikan kehitykseen 18 artiklassa säädettyä menettelyä noudattaen." 7. Korvataan 18 artikla seuraavasti: "18 artikla 1. Kun tässä artiklassa tarkoitettua menettelyä noudatetaan, komissiota avustaa päätöksellä 2002/178/EY perustettu elintarvikeketjua ja eläinten terveyttä käsittelevä pysyvä komitea päätöksen 1999/468/EY 5 artiklassa säädettyä menettelyä noudattaen ja kyseisen päätöksen 7 artiklan 3 kohdan mukaisesti. 2. Päätöksen 1999/468/EY 5 artiklan 6 kohdassa tarkoitettu määräaika on kolme kuukautta." 8. Poistetaan 19 artikla. 9. Korvataan 8, 9, 11 ja 16 artiklassa ilmaisu "19 artiklassa säädettyä menettelyä noudattaen" ilmaisulla "18 artiklassa tarkoitettua menettelyä noudattaen". 10. Korvataan direktiivin 88/407/ETY liitteet A, B, C ja D tämän direktiivin liitteellä. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään [...]. Niiden on ilmoitettava näistä toimenpiteistä komissiolle viipymättä. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle. 3 artikla Tämä direktiivi tulee voimaan ................. päivänä sen jälkeen, kun se on julkaistu Euroopan yhteisöjen virallisessa lehdessä. Aiemmin voimassa olleiden säännösten ja todistusmallin mukaisesti varmennetun siemennesteen yhteisön sisäinen kauppa ja yhteisöön tuonti on sallittava kuuden kuukauden ajan tämän direktiivin julkaisupäivästä. 4 artikla Tämä direktiivi on osoitettu kaikille jäsenvaltioille. Tehty Brysselissä Neuvoston puolesta Puheenjohtaja LIITE "LIITE A I LUKU ASEMIEN HYVÄKSYMISEDELLYTYKSET 1. Keinosiemennysasemien on täytettävä seuraavat vaatimukset: a) aseman on oltava asemaeläinlääkärin pysyvässä valvonnassa; b) asemalla on oltava ainakin: i) eläintilat, mukaan luettuna eristystilat, ii) tilat siemennesteen ottoon, mukaan luettuna erillinen huone välineiden puhdistusta ja desinfioimista tai sterilointia varten; iii) siemennesteen käsittelyhuone, jonka ei välttämättä tarvitse sijaita samassa paikassa; iv) siemennesteen varastointihuone, jonka ei välttämättä tarvitse sijaita samassa paikassa; c) aseman on oltava rakennettu tai eristetty siten, että estetään kosketus ulkopuolella olevaan karjaan; d) asema on oltava rakennettu siten, että eläintilat sekä siemennesteen keräily-, käsittely- ja varastointitilat voidaan helposti puhdistaa ja desinfioida; e) asemalla on oltava eristystila, josta ei ole välitöntä yhteyttä tavanomaisiin eläintiloihin; f) aseman on oltava suunniteltu siten, että eläintilat ovat fyysisesti erillään siemennesteen käsittelytiloista ja että molemmat ovat erillään siemennestevarastotiloista. 2. Siemennesteen varastointiasemien on täytettävä seuraavat vaatimukset: a) aseman on oltava asemaeläinlääkärin pysyvässä valvonnassa; b) aseman on oltava rakennettu tai eristetty siten, että estetään kosketus ulkopuolella olevaan karjaan; c) asema on oltava rakennettu siten, että varastointitilat voidaan puhdistaa ja desinfioida helposti. II LUKU ASEMIEN VALVONTAA KOSKEVAT VAATIMUKSET 1. Keinosiemennysasemien on: a) oltava valvottuja siten, että niillä säilytetään vain sen lajin eläimiä, joiden siemennestettä on tarkoitus kerätä. Muita aseman normaalin toiminnan kannalta ehdottoman tarpeellisia kotieläimiä voidaan kuitenkin asemalle tuoda edellyttäen, ettei niistä aiheudu tartunnan vaaraa siemennestettä luovuttaville lajeille ja että ne täyttävät asemaeläinlääkärin laatimat ehdot; b) oltava valvottuja siten, että ne pitävät kaikista asemalla olevista nautaeläimistä kirjaa, josta ilmenee kunkin eläimen rotu, syntymäpäivä ja tunniste, ja että ne lisäksi pitävät kirjaa kaikista terveystarkastuksista ja kullekin eläimelle suoritetuista rokotuksista; c) oltava virkaeläinlääkärin säännöllisesti, hyväksymistä ja valvontaa koskevien vaatimusten säännönmukaisten tarkistusten yhteydessä vähintään kahdesti vuodessa tarkastamia; d) oltava valvottuja siten, että asiattomien henkilöiden pääsy aseman tiloihin estyy. Lisäksi luvallisilta vierailijoilta on vaadittava asemaeläinlääkärin laatimien vaatimusten noudattamista; e) pidettävä palveluksessaan teknisesti pätevää henkilöstöä, joka on asianmukaisesti koulutettu sairauksien torjunnassa tarvittaviin desinfiointimenetelmiin ja hygieenisiin menetelmiin; f) oltava valvottuja siten, että: i) hyväksytyillä asemilla käsitellään ja varastoidaan vain hyväksytyillä asemilla kerättyä siemennestettä, jota ei päästetä kosketuksiin muiden siemennestelähetysten kanssa. Muulla kuin hyväksytyllä keinosiemennysasemalla kerättyä siemennestettä voidaan kuitenkin käsitellä hyväksytyllä asemalla, jos - tällainen siemenneste on peräisin sonneilta, jotka täyttävät liitteessä B olevan I luvun 1 kohdan d alakohdan i, ii, iii ja v alakohdan vaatimukset, - käsittely suoritetaan eri välineillä tai eri aikaan kuin yhteisön sisäiseen kauppaan tarkoitetun siemennesteen käsittely, jolloin jälkimmäisessä tapauksessa välineet käytön jälkeen puhdistetaan ja steriloidaan, - tällaista siemennestettä ei päästetä yhteisön sisäiseen kauppaan eikä se missään vaiheessa tule kosketuksiin tai ole varastoituna yhteisön sisäiseen kauppaan tarkoitetun siemennesteen kanssa, - tällainen siemenneste on tunnistettavissa siihen kiinnitetystä merkistä, joka on vii alakohdassa säädetystä merkistä erottuva; Hyväksytyillä asemilla voidaan varastoida myös pakastettuja alkioita, edellyttäen että: - toimivaltainen viranomainen on antanut luvan tällaiseen varastointiin, - alkiot täyttävät eläinten terveyttä koskevista vaatimuksista yhteisön sisäisessä naudansukuisten kotieläinten alkioiden kaupassa ja tuonnissa kolmansista maista 25 päivänä syyskuuta 1989 annetun neuvoston direktiivin 89/556/ETY vaatimukset, - alkiot varastoidaan erillisiin säilytysastioihin hyväksytyn siemennesteen varastointitiloissa; ii) siemennesteen keräys, käsittely ja varastointi tapahtuu ainoastaan näihin tarkoituksiin varatuissa tiloissa ja ehdottoman hygieenisesti; iii) kaikki siemennesteen keräyksen ja käsittelyn yhteydessä siemennesteen tai luovuttajaeläimen kanssa kosketuksiin joutuvat välineet desinfioidaan tai steriloidaan asianmukaisesti ennen käyttöä; iv) siemennesteen käsittelyssä käytetyt eläinperäiset tuotteet, mukaan luettuna lisä- tai laimennusaineet, hankitaan lähteistä, joista ei aiheudu eläintautien vaaraa, taikka käsitellään ennen käyttöä siten, että sellainen vaara torjutaan; v) säilytys- ja kuljetusastiat kertakäyttöisiä säiliöitä lukuun ottamatta joko desinfioidaan tai steriloidaan asianmukaisesti ennen jokaista täyttöä; vi) pakastusnesteenä käytettävää nestettä ei ole aiemmin käytetty muiden eläinperäisten tuotteiden käsittelyyn; vii) jokainen siemenneste-erä merkitään selvästi siten, että siemennesteen keräyspäivä, luovuttajaeläimen rotu ja tunniste sekä aseman hyväksymisnumero ovat helposti todettavissa. Kunkin jäsenvaltion on ilmoitettava komissiolle ja muille jäsenvaltioille alueellaan käyttöön otetun merkin ominaispiirteet ja muoto; viii) varastointiyksikön on noudatettava seuraavassa kohdassa säädettyjä siemennesteen varastointiaseman valvontaa koskevia erityisvaatimuksia. 2. Siemennesteen varastointiasemien on a) oltava valvottuja siten, että ne pitävät kirjaa kaikista siemennesteen siirroista (asemalle ja asemalta) sekä niiden luovuttajasonnien terveydentilasta, joiden siemennestettä, jonka on täytettävä direktiivin 88/407/ETY vaatimukset, varastoidaan asemilla; b) oltava virkaeläinlääkärin säännöllisesti, hyväksymistä ja valvontaa koskevien vaatimusten säännönmukaisten tarkistusten yhteydessä vähintään kahdesti vuodessa tarkastamia; c) oltava valvottuja siten, että asiattomien henkilöiden pääsy aseman tiloihin estyy. Lisäksi luvallisilta vierailijoilta on vaadittava asemaeläinlääkärin laatimien vaatimusten noudattamista; d) pidettävä palveluksessaan teknisesti pätevää henkilöstöä, joka on asianmukaisesti koulutettu sairauksien torjunnassa tarvittaviin desinfiointimenetelmiin ja hygieenisiin menetelmiin; e) oltava valvottuja siten, että: i) hyväksytyillä varastointiasemilla varastoidaan vain direktiivin 88/407/ETY mukaisesti hyväksytyillä keruuasemilla kerättyä siemennestettä, jota ei päästetä kosketuksiin muun siemennesteen kanssa. Hyväksytyillä asemilla voidaan varastoida myös pakastettuja alkioita, edellyttäen että: - toimivaltainen viranomainen on antanut luvan tällaiseen varastointiin, - alkiot täyttävät eläinten terveyttä koskevista vaatimuksista yhteisön sisäisessä naudansukuisten kotieläinten alkioiden kaupassa ja tuonnissa kolmansista maista 25 päivänä syyskuuta 1989 annetun neuvoston direktiivin 89/556/ETY vaatimukset, - alkiot varastoidaan erillisiin säilytysastioihin hyväksytyn siemennesteen varastointitiloissa; ii) siemennesteen varastointi tapahtuu ainoastaan näihin tarkoituksiin varatuissa tiloissa ja ehdottoman hygieenisesti; iii) kaikki siemennesteen kanssa kosketuksiin joutuvat välineet desinfioidaan tai steriloidaan asianmukaisesti ennen käyttöä; iv) säilytys- ja kuljetusastiat kertakäyttöisiä säiliöitä lukuun ottamatta joko desinfioidaan tai steriloidaan asianmukaisesti ennen jokaista täyttöä; v) pakastusnesteenä käytettävää nestettä ei ole aiemmin käytetty muiden eläinperäisten tuotteiden käsittelyyn; vi) jokainen siemenneste-erä merkitään selvästi siten, että siemennesteen keräyspäivä, luovuttajaeläimen rotu ja tunniste sekä aseman hyväksymisnumero ovat helposti todettavissa. Kunkin jäsenvaltion on ilmoitettava komissiolle ja muille jäsenvaltioille alueellaan käyttöön otetun merkin ominaispiirteet ja muoto. LIITE B I LUKU HYVÄKSYTYILLE KEINOSIEMENNYSASEMILLE TUOTAVIA ELÄIMIÄ KOSKEVAT VAATIMUKSET 1. Kaikkiin keinosiemennysasemalle tuotaviin nautaeläimiin sovelletaan seuraavia vaatimuksia: a) eläimet ovat olleet karanteenissa vähintään 28 päivän ajan tiloissa, jotka jäsenvaltion toimivaltainen viranomainen on nimenomaan tähän tarkoitukseen hyväksynyt ja joissa niiden lisäksi on ollut vain vähintään yhtä hyvässä terveydentilassa olevia muita sorkkaeläimiä; b) ennen karanteenia a alakohdassa tarkoitetuissa tiloissa eläimet ovat kuuluneet karjoihin, jotka on todettu virallisesti vapaiksi tuberkuloosista ja luomistaudista direktiivin 64/432/ETY mukaisesti. Eläimiä ei saa olla aikaisemmin pidetty karjassa, jonka tautitilanne on huonompi; c) eläimet ovat lähtöisin karjasta, joka on virallisesti vapaa karjan tarttuvasta leukoosista, sellaisena kuin se on määritetty direktiivissä 64/432/ETY, tai niiden emälle on tehty direktiivin 64/432/ETY liitteessä D olevan II luvun mukaisesti tutkimus negatiivisin tuloksin sen jälkeen kun ne on viety pois emältään. Alkionsiirtotapauksissa 'emällä' tarkoitetaan alkion vastaanottajaa. Jos tätä vaatimusta ei voida täyttää, siemennestettä ei saa myydä ennen kuin luovuttajaeläin on saavuttanut kahden vuoden iän ja se on tutkittu II luvun 1 kohdan c alakohdan mukaisesti negatiivisin tuloksin; d) eläinten on ollut käytävä a kohdassa määriteltyä karanteenia edeltävien 28 päivän aikana lävitse seuraavat tutkimukset negatiivisin tuloksin, lukuun ottamatta v kohdassa mainittua BVD/MD-vasta-ainetestiä: i) naudan tuberkuloosin varalta nahansisäinen tuberkuliinikoe suoritettuna direktiivin 64/432/ETY liitteessä B vahvistetulla tavalla, ii) nautojen luomistaudin varalta serologinen tutkimus suoritettuna direktiivin 64/432/ETY liitteessä C kuvatulla tavalla; iii) karjan tarttuvan leukoosin varalta serologinen tutkimus suoritettuna direktiivin 64/432/ETY liitteessä D olevassa II luvussa säädetyllä tavalla, iv) naudan tarttuvan rinotrakeiitin / tarttuvan pustulaarisen vulvovaginiitin (IBR/IPV) varalta verinäytteen serologinen tutkimus (koko virus), jos eläimet eivät tule IBR/IPV-vapaasta karjasta, siten kuin se on määritetty kansainvälisen eläinten terveyttä koskevan säännöstön 2.3.5.3 artiklassa; v) naudan virusripulin (BVD/MD) varalta: - virukseneristämistesti tai viruksen antigeenitesti ja - serologinen tutkimus vasta-aineiden selvittämiseksi. Toimivaltainen viranomainen voi antaa luvan d alakohdassa tarkoitettujen tutkimusten suorittamiseen karanteenitiloissa kerätyistä näytteistä, jos tutkimustulokset saadaan tietoon ennen a alakohdassa säädetyn 28-päiväisen karanteenin alkamista; e) eläimille on tehty a alakohdassa säädetyn karanteenin aikana vähintään 21 päivää karanteenin alkamisen jälkeen seuraavat tutkimukset negatiivisin tuloksin, mutta naudan virusripulin (BVD/MD) osalta kuitenkin serologinen vasta-ainetesti (jäljempänä iii alakohta); i) nautojen luomistaudin varalta serologinen tutkimus suoritettuna direktiivin 64/432/ETY liitteessä C kuvatulla tavalla; ii) naudan tarttuvan rinotrakeiitin / tarttuvan pustulaarisen vulvovaginiitin (IBR/IPV) varalta verinäytteen serologinen tutkimus (koko virus); Jos jotkut eläimet saavat positiivisen tuloksen, ne on poistettava välittömästi karanteeniasemalta, kun muut saman ryhmän eläimet on pidettävä karanteenissa ja niille on tehtävä uusi koe negatiivisin tuloksin vähintään 21 päivän kuluttua positiivisen eläimen / positiivisten eläinten siirtämisestä; iii) naudan virusripulin (BVD/MD) varalta: - virukseneristämistesti tai viruksen antigeenitesti ja - serologinen tutkimus vasta-aineiden selvittämiseksi. Siemennesteen keruutiloihin voidaan päästää eläimiä (seronegatiivisia taikka seropositiivisia) ainoastaan, jos ennen karanteeniasemalle tuloa seronegatiivisiksi todetuissa eläimissä ei esiinny serokonversiota. Jos serokonversiota esiintyy, kaikki edelleen seronegatiiviset eläimet on pidettävä karanteenissa pitemmän aikaa, kunnes ryhmässä ei enää esiinny serokonversiota kolmen viikon aikana. Serologisesti positiivisiksi todettuja eläimiä voidaan päästää siemennesteen keruuaseman tiloihin; iv) Campylobacter foetus subsp venerealis -tartunnan varalta: - yksi koe esinahan tai keinoemättimen huuhtelunestenäytteestä, jos eläimet ovat alle kuuden kuukauden ikäisiä tai pidetty tuosta iästä asti vain samaa sukupuolta olevien ryhmässä ennen karanteenia, - kolme kertaa viikon välein esinahan tai keinoemättimen huuhtelunestenäytteestä tehtävä koe, jos eläimet ovat yli kuuden kuukauden ikäisiä tai ovat voineet olla kosketuksissa naaraisiin ennen karanteenia; v) Trichomonas foetus -tartunnan varalta - yksi koe esinahan huuhtelunestenäytteestä, jos eläimet ovat alle kuuden kuukauden ikäisiä tai pidetty tuosta iästä asti vain samaa sukupuolta olevien ryhmässä ennen karanteenia, - kolme kertaa viikon välein esinahan huuhtelunestenäytteestä tehtävä koe, jos eläimet ovat yli kuuden kuukauden ikäisiä tai ovat voineet olla kosketuksissa naaraisiin ennen karanteenia. Jos jokin mainituista kokeista antaa positiivisen tuloksen, eläin on viipymättä poistettava eristystiloista. Jos kyseessä on ryhmäeristys, toimivaltaisen viranomaisen on toteutettava kaikki tarpeelliset toimenpiteet vakuuttuakseen jäljellä olevien eläinten kelpoisuudesta liitettäväksi aseman karjaan liitteen mukaisesti. f) Ennen kuin serologisessa BVD/MD-testissä positiivisen tuloksen saaneiden sonnien siemennestettä lähetetään ensimmäisen kerran, kunkin eläimen siemennestenäytteestä on tehtävä virukseneristämistesti tai Elisa BVD/MD-antigeenitesti. Todettaessa positiivinen tulos sonni on poistettava asemalta ja kaikki sen siemenneste on tuhottava. 2. Kaikki kokeet on suoritettava jäsenvaltion hyväksymässä laboratoriossa. 3. Eläimiä saa tuoda keinosiemennysasemalle ainoastaan asemaeläinlääkärin nimenomaisella luvalla. Eläinten saapumisesta asemalle ja poistamisesta sieltä on pidettävä kirjaa. 4. Keinosiemennysasemalle tuotu eläin ei saapumispäivänä saa osoittaa mitään kliinisiä sairauden oireita. Sen estämättä, mitä 5 kohdassa säädetään, kaikkien eläinten on oltava lähtöisin 1 kohdan a alakohdassa tarkoitetusta eristystilasta, joka lähetyspäivänä virallisesti täyttää seuraavat vaatimukset: a) tila sijaitsee sellaisen alueen keskellä, jonka säde on 10 kilometriä ja jolla ei ainakaan 30 päivään ole esiintynyt suu- ja sorkkatautia, b) tila on vähintään 3 kuukauden ajan ollut vapaa suu- ja sorkkataudista sekä luomistaudista, c) tila on vähintään 30 päivän ajan ollut vapaa sellaisista karjan sairauksista, joista direktiivin 64/432/ETY liitteen E mukaan on ilmoitettava. 5. Jos 4 kohdassa tarkoitetut edellytykset on täytetty ja II luvussa tarkoitetut rutiinitutkimukset on suoritettu 12 edellisen kuukauden aikana, eläimiä voidaan ilman eristystä tai tutkimuksia siirtää yhdeltä hyväksytyltä keinosiemennysasemalta toiselle, jonka tautitilanne on samanlainen, jos siirto tapahtuu suoraan. Kyseessä oleva eläin ei saa päästä suoraan eikä välillisesti kosketuksiin sellaisten sorkkaeläinten kanssa, joiden tautitilanne on huonompi, ja kuljetuskalusto täytyy ennen käyttöä desinfioida. Jos siirto keinosiemennysasemalta toiselle tapahtuu jäsenvaltioiden välillä, se on suoritettava direktiivin 64/432/ETY mukaisesti. II LUKU HYVÄKSYTYLLÄ KEINOSIEMENNYSASEMALLA PIDETTÄVILLE NAUTAELÄIMILLE PAKOLLISESTI SUORITETTAVAT TAVANOMAISET TUTKIMUKSET 1. Kaikille hyväksytyllä keinosiemennysasemalla pidettäville nautaeläimille on vähintään kerran vuodessa tehtävä seuraavat tutkimukset negatiivisin tuloksin: a) naudan tuberkuloosin varalta nahansisäinen tuberkuliinikoe suoritettuna direktiivin 64/432/ETY liitteessä B vahvistetulla tavalla; b) nautojen luomistaudin varalta serologinen tutkimus suoritettuna direktiivin 64/432/ETY liitteessä C kuvatulla tavalla; c) karjan tarttuvan leukoosin varalta serologinen tutkimus suoritettuna direktiivin 64/432/ETY liitteessä D olevassa II luvussa säädetyllä tavalla; d) naudan tarttuvan rinotrakeiitin / tarttuvan pustulaarisen vulvovaginiitin (IBR/IPV) varalta verinäytteen serologinen tutkimus (koko virus); e) naudan virusripulin (BVD/MD) varalta serologinen vasta-ainetesti ainoastaan seronegatiivisille eläimille. Jos jonkin eläimen serologinen tulos on positiivinen, kaikki kyseisen eläimen viimeisen negatiivisen kokeen jälkeiset ejakulaatiot on joko hävitettävä tai niille on tehtävä virustesti negatiivisin tuloksin; f) campylobacter foetus subsp venerealis -tartunnan varalta koe esinahan huuhtelunestenäytteestä. Koe on tarpeen tehdä ainoastaan siemennesteen tuotannossa oleville sonneille tai sellaisten kanssa kosketuksiin joutuville sonneille. Keinosiemennysasemalle pidemmän kuin kuuden kuukauden ajanjakson jälkeen palaavat sonnit on testattava enintään 30 päivää ennen kuin ne aloittavat tuotannon uudelleen; g) trichomonas foetus -tartunnan varalta koe esinahan huuhtelunestenäytteestä. Koe on tarpeen tehdä ainoastaan siemennesteen tuotannossa oleville sonneille tai sellaisten kanssa kosketuksiin joutuville sonneille. Keinosiemennysasemalle pidemmän kuin kuuden kuukauden ajanjakson jälkeen palaavat sonnit on testattava enintään 30 päivää ennen kuin ne aloittavat tuotannon uudelleen; 2. Kaikki kokeet on suoritettava jäsenvaltion hyväksymässä laboratoriossa. 3. Jos jonkin edellä mainitun kokeen tulos on positiivinen, eläin on eristettävä, eikä sen viimeisen negatiivista tulosta osoittaneen kokeen jälkeen luovuttamaa siemennestettä saa päästää yhteisön sisäiseen kauppaan lukuun ottamatta kaikista ejakulaatioista, joiden BVD/MD-virustestin tulos on ollut negatiivinen, saatua siemennestettä. Kaikilta muilta asemalla olevilta eläimiltä myönteistä tulosta osoittaneen kokeen jälkeen kerätty siemenneste on säilytettävä erillisessä varastossa, eikä sitä saa päästää yhteisön sisäiseen kauppaan, ennen kuin aseman tautitilanne on entisellään. LIITE C YHTEISÖN SISÄISEEN KAUPPAAN TARKOITETTUA SIEMENNESTETTÄ KOSKEVAT VAATIMUKSET 1. Siemennesteen on oltava peräisin eläimiltä, a) jotka eivät keräyspäivänä osoita mitään kliinisiä sairauden oireita, b) i) joita ei ole rokotettu suu- ja sorkkatautia vastaan siemennesteen ottoa edeltäneiden 12 kuukauden aikana, tai ii) jotka on rokotettu suu- ja sorkkatautia vastaan siemennesteen ottoa edeltäneiden 12 kuukauden aikana, jolloin viidelle prosentille (vähintään viisi olkea) kustakin keräyserästä on tehtävä virukseneristämistesti suu- ja sorkkataudin varalta negatiivisin tuloksin; c) joita ei ole rokotettu suu- ja sorkkatautia vastaan siemennesteen ottoa välittömästi edeltäneiden 30 päivän aikana; d) jotka ovat olleet hyväksytyllä keinosiemennysasemalla yhtäjaksoisesti vähintään siemennesteen ottoa välittömästi edeltäneiden 30 päivän ajan, jos kyseessä on tuore siemenneste; e) joita ei käytetä luonnolliseen astutukseen; f) joita pidetään vähintään kolmen kuukauden ajan ennen siemennesteen ottoa ja 30 päivän ajan sen jälkeen tai, jos kyseessä on tuore siemenneste, lähetyshetkeen asti suu- ja sorkkataudista vapaana olleella asemalla, joka sijaitsee sellaisen alueen keskellä, jonka säde on 10 kilometriä ja jolla ei ainakaan 30 päivään ole esiintynyt suu- ja sorkkatautia; g) joita on pidetty keinosiemennysasemalla, joka on vähintään 30 päivän ajan ennen siemennesteen ottoa ja 30 päivän ajan sen jälkeen tai, jos kyseessä on tuore siemenneste, lähetyshetkeen asti ollut vapaa direktiivin 64/432/ETY liitteen E(I) mukaan pakollisesti ilmoitettavista karjan sairauksista. 2. Siemennesteeseen on lisättävä seuraavia antibiootteja siten, että lopullisessa laimennetussa siemennesteessä niitä on jäljempänä mainitut pitoisuudet: vähintään: - 500 µg streptomysiiniä millilitraa kohden, - 500 k.y. penisilliiniä millilitraa kohden, - 150 µg linkomysiiniä millilitraa kohden, - 300 µg spektinomysiiniä millilitraa kohden. On myös mahdollista käyttää jotakin muuta antibioottiyhdistelmää, jolla on sama vaikutus kampylobakteereihin, leptospiraan ja mykoplasmoihin. Välittömästi antibioottien lisäämisen jälkeen laimennettua siemennestettä on säilytettävä vähintään 5°C lämpötilassa ainakin 45 minuutin ajan. 3. Yhteisön sisäiseen kauppaan tarkoitettu siemenneste on a) ennen lähetystä säilytettävä hyväksytyissä olosuhteissa vähintään 30 päivän ajan. Vaatimus ei koske tuoretta siemennestettä. b) kuljetettava määrämaana olevaan jäsenvaltioon säiliöissä, jotka on ennen käyttöä puhdistettu ja desinfioitu tai steriloitu ja jotka on sinetöity ja numeroitu ennen kuin ne ovat lähteneet hyväksytystä varastosta. LIITE D >TAULUKON PAIKKA> (1) Tarpeeton yliviivataan. (2) Luovuttajaeläimen tunniste ja keräyspäivä. (3) Laboratorion nimi direktiivin 88/407/ETY 4 artiklan 3 kohdan mukaisesti. (4) Voidaan yliviivata, jos on kyse tuoreesta siemennesteestä."